b'\n_START_ARTICLE_\nSandokan\n_START_PARAGRAPH_\nSandokan on italialaisen kirjailijan Emilio Salgarin ehk\xc3\xa4 tunnetuin hahmo, rohkea ja ritarillinen merirosvop\xc3\xa4\xc3\xa4llikk\xc3\xb6. Sandokanista kertovia teoksia on k\xc3\xa4\xc3\xa4nnetty useille eri kielille. Malesian Tiikerin\xc3\xa4 tunnetusta Sandokanista on tehty my\xc3\xb6s useita elokuvia sek\xc3\xa4 kaksi animaatiosarjaa, joista toinen on esitetty my\xc3\xb6s Suomessa._NEWLINE_Sandokania ovat esitt\xc3\xa4neet muun muassa n\xc3\xa4yttelij\xc3\xa4t Kabir Bedi, Steve Reeves ja Ray Danton. Steve Reevesin t\xc3\xa4hditt\xc3\xa4m\xc3\xa4 elokuva Malesian merirosvot on n\xc3\xa4hty my\xc3\xb6s Suomessa Yle Teeman esitt\xc3\xa4m\xc3\xa4n\xc3\xa4.\n_START_SECTION_\nElokuvia, tv-sarjoja ja animaatioita\n_START_PARAGRAPH_\nEmilio Salgarin hahmoista Sandokan on toiseksi filmatisoiduin, vain Mustasta merirosvosta on tehty enemm\xc3\xa4n elokuvatulkintoja. 1960-luvulla Sandokanista tehtiin nelj\xc3\xa4 elokuvaa, joissa p\xc3\xa4\xc3\xa4osissa olivat amerikkalaiset n\xc3\xa4yttelij\xc3\xa4t: Sandokan, la tigre di Mompracem (\xe2\x80\x9dSandokan, Mompracemin tiikeri\xe2\x80\x9d, 1963) ja Malesian merirosvot (1964), joissa Sandokanin roolia esitti amerikkalainen kehonrakentaja-n\xc3\xa4yttelij\xc3\xa4 Steve Reeves sek\xc3\xa4 Sandokan iskee takaisin (1964) ja Sandokan vastaan Sarawakin leopardi (1964), joissa Sandokanina oli Ray Danton._NEWLINE_Oikeana Sandokanina kuitenkin pidet\xc3\xa4\xc3\xa4n Sergio Soliman minisarjassa Sandokan nimikkoroolia esitt\xc3\xa4nytt\xc3\xa4 Kabir Bedi\xc3\xa4, joka esiintyi Sandokanina my\xc3\xb6s pian seuranneessa jatkosarjassa Sandokan iskee takaisin. My\xc3\xb6hemmin Kabir Bedi palasi h\xc3\xa4net maailmanmaineeseen nostaneeseen Sandokanin rooliin kahdessa elokuvassa, Sandokanin paluu vuonna 1996 ja Sandokanin poika vuonna 1998._NEWLINE_Vuonna 1992 valmistui piirretty sarja, joka l\xc3\xb6yh\xc3\xa4sti perustuu Salgarin kirjoihin ja jossa Sandokan on v\xc3\xa4\xc3\xa4ryydell\xc3\xa4 syrj\xc3\xa4ytetty Sarawakin Rajah, joka pyrkii hankkimaan takaisin valtakuntansa. Piirretty sarja on esitetty my\xc3\xb6s Suomessa MTV3-kanavalla._NEWLINE_Sandokan sai uuden tulkinnan italialaisen Mondo Tv:n animaattoreiden tekem\xc3\xa4n\xc3\xa4. Sandokan, Malesian tiikeri (Sandokan, la tigre della Malesia ) valmistui vuonna 1998, jatkosarja Sandokan, Tiikeri karjuu j\xc3\xa4lleen (Sandokan, la tigre ruggisce ancora ) seurasi vuonna 2000 ja kolmantena osana tarinaan liittyi Sandokan, Tiikerin rohkeus (Sandokan, il coraggio della tigre ) vuonna 2004._NEWLINE_Sandokan on esiintynyt my\xc3\xb6s sarjakuvien sivuilla. Aku Ankan Taskukirjoissa 85 ja 137 tarinat Lapuanin helmi ja Masalian tiikeri ovat Sandokan-mukaelmia.'